title: Frank Belknap Long
text: Frank Belknap Long (27 a viz Ebrel 1901 - 3 a viz Genver 1994), a oa ur skrivagner amerikan brudet evit bezañ skrivet istorioù skiant-faltazi ha spont, romantoù gotek, met ivez barzhonegoù ha comics. Brudet eo dreist-holl evit ar pezh a zegasas d’al lennegezh skiant-faltazi ha spont, hag an istorioù a skrivas.
  E-pad e vuhez e resevas meur a briz : World Fantasy Award for Life Achievement (e-pad ar World Fantasy Convention e 1978), Bram Stoker Award for Lifetime Achievement (a-berzh an Horror Writers Association, e 1987), hag ar First Fandom Hall of Fame Award (e 1977).
  
  E vuhez 
  Frank Belknap Long a voe ganet e New York e 1901, e yaouankiz a dremenas e Harlem (Manhattan). Skoliataet e voe e skolioù New York. E dibenn e grennardiezh e kemeras perzh en United Amateur Press Association (UAPA). Dre ar gevredigezh-se e lakaas embann The Eye Above the Mantel (1921) . Desachet e voe Lovecraft, ha kregiñ a rejont gant un darempred mignoniezh a badas betek ma varvfe Howard Phillips Lovecraft e 1937.
  Mont a reas da skol-veur New York eus 1920 da 1921, eno e studias ar c'helaouiñ. E 1921 e voe tapet gant al alerez-vut. Ur miz e chomas e Roosevelt Hospital, ha tost e voe da vervel. Goude-se e tivizas kuitaat ar skol-veur hga stagañ gant ar skrivañ. 
  Da 22 vloaz, e 1923, e werzhas e zanevell gentañ The Desert Lich da Weird Tales. E-pad an 40 vloaz da heul e kemeras perzh e kazetennoù pulps, ha dreist-holl en div gazetenn vrudetañ : Weird Tales hag Astounding Science Fiction. Ouzhpenn da se e kendalc’has evel kazetenner dieub. E levr kentañ, anvet A Man from Genoa and Other Poems, a voe embannet e 1926.
  Abalamour d’un “namm bihan” (minor disability a lavaras Long e-unan) e chomas hep kemer perzh en eil brezel bed, hag e skrivas a-hed ar bloavezhioù 1940. Er bloavezhioù 1950 e labouras evit teir c’helaouenn : Satellite Science Fiction, Short Story, ha Mystery Magazine. Comic books a skrivas ivez, en zo zouez istorioù spont evit Adventures Into the Unknown (ACG), ha senariooù istorioù Superman, Green Lantern ha Captain Marvel.
  Pa'z eas al lennegezh pulp d'ar strad e stagas gant ar skiant-faltazi, hag istorioù karantez gotek. E istorioù gotek a lakaas embann dindan an anvioù Lyda Belknap Long ha Leslie Northern. Lakaat a reas embann ivez dastumadoù danevelloù (The Hounds of Tindalos, Night Fear), barzhonegoù, buhezskrid H. P. Lovecraft (Howard Phillips Lovecraft: Dreamer on the Nightside), hag e vuhezskrid (Autobiographical Memoir, Necronomicon Press, 1986).
  Dimeziñ a reas gant Lyda Arco e 1960. Asambles e chomjont betek marv Long e 1994, ha ne voe ganet bugel ebet. 
  Long a varvas d’an 3 a viz Genver 1994 d’an oad a 92 vloaz. E bered Woodlawn (New York) e voe douaret. Pa varvas ne oa ket gwall binvidik, hag a lennerien entanet gant e oberennoù a zastumas ouzhpenn $3000 evit ma vefe engravet e anv war vez e familh. 
  Frank Belknap Long en deus bet skrivet 25 romant, 150 danevell, eizh dastumad danevelloù, tri dastumad barzhonegoù, ha kalz pennadoù kazetennerezh ha steuñvioù istorioù bannoù-treset. 
  Ray Bradbury a lavaras diwar e benn : "Frank Belknap Long en deus bevet da vare lod brasañ istor ar skiant-faltazi er Stadoù-Unanet, anavezet en en deus ez-personel lod brasañ ar skrivagnerien pe en deus kenskrivet ganto, ha, dre e skridoù, en deus sikouret da frammañ an dachenn-se pa oa yaouank-tre c'hoazh a lod barsañ ac'hanomp."
  
  Frank Belknap Long ha Lovecraft 
  The Genius of Mr. Long is a spontaneous and self-expressive one.
  —H. P. Lovecraft
  
  Mignoniezh a voe etre Frank Belknap Long ha Lovecraft. Alies e kejjont an eil gant egile, dreist-holl pa voe Lovecraft o chom e New York (1924-1926). Kenskrivañ a rejont kalz ivez (ouzhpenn mil lizher, hervez Long). Ul lodenn eus a lizheroù-se a gaver e-barzh Arkham House's Selected Letters.
  
  Er bloavezhioù 1930 e voe ezel Frank Belknap Long eus Lovecraft Circle, ennañ meur a skrivagner skiant-faltazi evel Robert Bloch, August Derleth, Robert Ervin Howard, Henry Kuttner, Clark Ashton Smith, C.M. Eddy, Jr., ha Donald Wandrei. Kenskrivañ a rejont, ha skoazellañ an eil egile a rejont ivez.
  
  Long a skrivas meur a istor liammet ouzh Mojenn Cthulhu, en o zouez The Hounds of Tindalos, The Horror from the Hills ha The Space-Eaters (ennañ an dudenn pennañ anvet HPL).
  The Hounds of Tindalos a zo unan eus oberennoù brudetañ Long, ha daveoù d'an oberenn-se e gaver e oberennoù skrivagnerien all evel Ramsey Campbell, Lin Carter, pe c'hoazh Brian Lumley.
  
  Romantoù 
   Space Station 1 (1957)
   Woman from Another Planet (1960)
   Mars is My Destination (1962)
   The Horror from the Hills (1963)
   Three Steps Spaceward (1963)
   It Was the Day of the Robot (1963)
   The Martian Visitors (1964)
   Mission to a Star (1964) 
   Lest Earth Be Conquered (1966)
   This Strange Tomorrow (1966)
   Journey Into Darkness (1967)
   The Three Faces of Time (1969)
   Monster From Out of Time (1970)
   Survival World (1971)
   The Night of the Wolf (1972)
  
  Dastumadoù 
   The Hounds of Tindalos (1946)
   The Dark Beasts (1946)
   John Carstairs: Space Detective (1949)
   The Horror From the Hills (1963)
   Odd Science Fiction (1963)
   The Rim of the Unknown (1972)
   The Early Long (1975)
   In Mayan Splendor (1977)
   Night Fear (1979)
  
  A-benn mont pelloc'h 
   Cannon, Peter, Long Memories: Recollections of Frank Belknap Long, Stockport British Fantasy Society, 1997. Afterword by Ramsey Campbell
   Long, Frank Belknap, Autobiographical Memoir, Necronomicon Press, 1986. 
   Long, Frank Belknap, The Early Long: the Hounds of Tindalos, Jove Books, 1978.
   Long, Frank Belknap, Howard Phillips Lovecraft: Dreamer on the Night Side, Arkham House, 1975.
  
  Liammoù diavaez 
   Frank Belknap Long: Fantasist of Multiple Dimensions
   Holl oberennoù Frank Belknap Long Bibliography 
  
  Ganedigezhioù 1901
  Marvioù 1994
  Skrivagnerien SUA
  Skrivagnerien skiant-faltazi
  Meneger ar skrivagnerien